b'\n_START_ARTICLE_\nElohopea\n_START_SECTION_\nOminaisuudet\n_START_PARAGRAPH_\nRanskalaiskemisti Antoine Lavoisier nimesi elohopean alkuaineeksi tutkiessaan ilman koostumusta, mit\xc3\xa4 varten h\xc3\xa4nen piti polttaa eri aineita, mukaan lukien elohopeaa._NEWLINE_Maankuoressa esiintyy eritt\xc3\xa4in v\xc3\xa4h\xc3\xa4n elohopeaa, sen massan osuus on 0,08 miljoonasosaa. T\xc3\xa4rkein elohopean l\xc3\xa4hde on helakanpunainen sinooperi (\xce\xb1-HgS). Elohopean sulfidit ovat veteen liukenemattomia ja siksi ihmiselle periaatteessa vaarattomia._NEWLINE_Elohopea esiintyy yhdisteiss\xc3\xa4 hapetusluvuilla +I ja +II. Sen ulkoelektronit sijaitsevat 6s-orbitaalilla, joten elohopealla ei voi olla vajaata 5d-orbitaalia, eik\xc3\xa4 se siksi kuulu siirtym\xc3\xa4metalleihin, vaikka l\xc3\xb6yhemm\xc3\xa4n m\xc3\xa4\xc3\xa4ritelm\xc3\xa4n mukaan sen voitaisiin katsoa kuuluvan. Elohopea sijaitsee jaksollisessa j\xc3\xa4rjestelm\xc3\xa4ss\xc3\xa4 12. p\xc3\xa4\xc3\xa4ryhm\xc3\xa4ss\xc3\xa4 ja 6. jaksossa eli se on d-lohkon alkuaine._NEWLINE_Elohopean atomimassa on 200,59 atomimassayksikk\xc3\xb6\xc3\xa4, tiheys 13,595\xc2\xa0g/cm\xc2\xb3, sulamispiste \xe2\x88\x9238,9\xc2\xa0\xc2\xb0C ja kiehumispiste 356,9\xc2\xa0\xc2\xb0C. Elohopealla on havaittu seitsem\xc3\xa4n pysyv\xc3\xa4\xc3\xa4 isotooppia, joista luonnossa yleisin on \xc2\xb2\xe2\x81\xb0\xc2\xb2Hg. Alkuaineen radioisotoopeista pitk\xc3\xa4ik\xc3\xa4isin on \xc2\xb9\xe2\x81\xb9\xe2\x81\xb4Hg (puoliintumisaika 444 vuotta), joka hajoaa elektronisieppauksen kautta.\n_START_SECTION_\nEtymologia\n_START_PARAGRAPH_\nElohopeasta k\xc3\xa4ytetty kemiallinen lyhenne Hg on per\xc3\xa4isin aineen muinaiskreikkalaisesta sanasta johdetusta latinankielisest\xc3\xa4 k\xc3\xa4\xc3\xa4nn\xc3\xb6ksest\xc3\xa4 hydrargyrum (m.kreik. \xce\x8e\xce\xb4\xcf\x81\xce\xb1\xcf\x81\xce\xb3\xcf\x85\xcf\x81\xce\xbf\xcf\x82, hydrargyros), "vesihopea". Latinankielisen nimityksen aineelle antoi Neron armeijan l\xc3\xa4\xc3\xa4k\xc3\xa4ri Dioskorides. Galenos ja Plinius vanhempi k\xc3\xa4yttiv\xc3\xa4t siit\xc3\xa4 nime\xc3\xa4 argentum vivum eli el\xc3\xa4v\xc3\xa4 hopea (\xe2\x80\x9delohopea\xe2\x80\x9d). Monien germaanisten kielten elohopeaa tarkoittavat sanat ovat johdettu liitt\xc3\xa4m\xc3\xa4ll\xc3\xa4 hopea-sanan eteen el\xc3\xa4m\xc3\xa4\xc3\xa4 tarkoittavasta indoeurooppalaisesta \xc4\x9f\xc4\xabv-sanasta johdettu etuliite. Esimerkkein\xc3\xa4 ruotsin kvicksilver, saksan quecksilber ja englannin quicksilver. Niihin perustuu k\xc3\xa4\xc3\xa4nn\xc3\xb6slainana my\xc3\xb6s suomen sana elohopea._NEWLINE_Japanin \xe6\xb0\xb4\xe9\x8a\x80 (\xc3\xa4\xc3\xa4ntyy suigin) ensimm\xc3\xa4inen merkki tarkoittaa vett\xc3\xa4 ja j\xc3\xa4lkimm\xc3\xa4inen hopeaa, ja merkitys on siten sama kuin kreikassa. It\xc3\xa4slaavilaisissa kieliss\xc3\xa4 k\xc3\xa4ytett\xc3\xa4v\xc3\xa4n sanan (ven. \xd1\x80\xd1\x82\xd1\x83\xd1\x82\xd1\x8c, rtut\xca\xb9) alkuper\xc3\xa4 on j\xc3\xa4\xc3\xa4nyt hieman h\xc3\xa4m\xc3\xa4r\xc3\xa4ksi, mutta se saattaa olla per\xc3\xa4isin turkkilais-arabialaisesta utarid-sanasta, joka tarkoittaa Merkuriusta. Etel\xc3\xa4slaavilaiset kielet sek\xc3\xa4 arabia ja turkki ovat omaksuneet sanan persian kielen zhivah- tai j\xc3\xaevah-sanoista, jotka my\xc3\xb6s tarkoittavat sananmukaisesti "el\xc3\xa4v\xc3\xa4\xc3\xa4 hopeaa"._NEWLINE_Romaanisissa kieliss\xc3\xa4 sit\xc3\xa4 vastoin elohopeaa tarkoittava sana on per\xc3\xa4isin joko suoraan roomalaisten kaupank\xc3\xa4ynnin p\xc3\xa4\xc3\xa4jumalalta ja jumalten sanansaattajalta Mercuriukselta (Hermes) tai planeetta Merkuriukselta, eli ep\xc3\xa4suorasti samalta jumalalta. Siihen perustuvat esimerkiksi portugalin merc\xc3\xbario ja ranskan mercure, joskin ranskassa aineella on my\xc3\xb6s nimi argent-vif (elohopea). Englannissakin on quicksilver-sanan synonyymin\xc3\xa4 yleisesti k\xc3\xa4yt\xc3\xb6ss\xc3\xa4 my\xc3\xb6s sana mercury._NEWLINE_Alkemistit alkoivat k\xc3\xa4ytt\xc3\xa4\xc3\xa4 termi\xc3\xa4 tiett\xc3\xa4v\xc3\xa4sti 600-luvulta l\xc3\xa4htien. El\xc3\xa4v\xc3\xa4\xc3\xa4n hopeaan viittaava vaihtoehto pohjautuu Mercuriukseen yhdistettyihin ominaisuuksiin kuten nopeus ja liikkuvuus, joiden katsotaan liittyv\xc3\xa4n elohopean nestem\xc3\xa4iseen olomuotoon. Toista etymologiaa taas tuetaan sill\xc3\xa4, ett\xc3\xa4 elohopea oli alkemistien mukaan prima materia eli metalli, josta muut metallit ovat muodostuneet. Muuntelemalla elohopean ja rikin m\xc3\xa4\xc3\xa4ri\xc3\xa4 uskottiin voitavan tuottaa puhtaampia metalleja, kuten kaikkein puhtaimpana pidetty\xc3\xa4 kultaa. Alkemisteilla oli tapana yhdist\xc3\xa4\xc3\xa4 tiettyj\xc3\xa4 metalleja tunnettuihin taivaankappaleisiin, esimerkiksi kulta vastasi Aurinkoa. Elohopean perustavanlaatuisuuteen uskoen se haluttiin yhdist\xc3\xa4\xc3\xa4 l\xc3\xa4himp\xc3\xa4n\xc3\xa4 Aurinkoa kiert\xc3\xa4v\xc3\xa4\xc3\xa4n planeettaan eli Merkuriukseen. Alkemistit omaksuivat elohopealle saman merkin kuin Merkuriuksellekin._NEWLINE_Alkemistit k\xc3\xa4yttiv\xc3\xa4t useita nimi\xc3\xa4 elohopealle, ja monet niist\xc3\xa4 olivat per\xc3\xa4isin arabian sanoista. Muutamia n\xc3\xa4ist\xc3\xa4 ovat azoth (tai azoq), tarith (rai ruscia), zaibac, zeida, zaibar (saibar), vener, ventus albus.\n_START_SECTION_\nMuinainen ja antiikinaikainen k\xc3\xa4ytt\xc3\xb6\n_START_PARAGRAPH_\nRanskassa ja Espanjassa tehtyjen luolatutkimusten perusteella my\xc3\xb6h\xc3\xa4ispaleoliittisella kaudella (30\xc2\xa0000 vuotta sitten) luolien maalauksissa k\xc3\xa4ytettiin voimakkaan punaisen aikaansaamiseksi sinooperia (HgS). Ei kuitenkaan tiedet\xc3\xa4, osattiinko erist\xc3\xa4\xc3\xa4 elohopeaa sinooperimalmia kuumentamalla._NEWLINE_Olmeekeista l\xc3\xa4htien Etel\xc3\xa4-Amerikan kulttuureissa sinooperia hy\xc3\xb6dynnettiin koristelussa. Mayakulttuurin kukoistuksen aikaan sinooperilla koristeltiin kuninkaallisten hautoja, ja inkat k\xc3\xa4yttiv\xc3\xa4t sit\xc3\xa4 kosmetiikassa ja sotamaalauksissa._NEWLINE_Kaikkein vanhimman tunnetun elohopean\xc3\xa4ytteen l\xc3\xb6ysi saksalainen arkeologi Heinrich Schliemann muinaisegyptil\xc3\xa4isest\xc3\xa4 haudasta Kurnassa. Elohopea l\xc3\xb6ytyi kookosp\xc3\xa4hkin\xc3\xa4n muotoisesta astiasta, jonka valmistusajankohdaksi onnistuttiin m\xc3\xa4\xc3\xa4ritt\xc3\xa4m\xc3\xa4\xc3\xa4n 1600 eaa. Muinaisessa Egyptiss\xc3\xa4 elohopea samaistettiin Thotiin, magian, tieteen ja taiteen jumalaan._NEWLINE_L\xc3\xb6yd\xc3\xb6sten perusteella elohopea tunnettiin samaan aikaan my\xc3\xb6s Kiinassa ja Intiassa._NEWLINE_Aristoteles ja h\xc3\xa4nen oppilaansa Theofrastos tunsivat elohopean nestem\xc3\xa4isen olomuodon ja sen k\xc3\xa4yt\xc3\xb6n l\xc3\xa4\xc3\xa4kkeen\xc3\xa4. Theofrastos kuvaa mineraaleja k\xc3\xa4sittelev\xc3\xa4ss\xc3\xa4 De Lapidibus-teoksessa keinon valmistaa elohopeaa murskaamalla kuparihuhmareessa sinooperia viinietikan kanssa. Kiinalainen alkemisti Ko Hung tunsi vastaavan menetelm\xc3\xa4n. Jo Plinius vanhempi tunsi elohopean myrkylliset vaikutukset juotuna, ja Dioskorideen mukaan sinoberikaivosten ty\xc3\xb6ntekij\xc3\xa4t joutuivat t\xc3\xa4m\xc3\xa4n vuoksi suojaamaan suunsa ja nen\xc3\xa4ns\xc3\xa4. Myrkyllisyydest\xc3\xa4 huolimatta Dioskorideen mukaan elohopealla oli samoja terveytt\xc3\xa4 edist\xc3\xa4vi\xc3\xa4 ominaisuuksia kuin verikivell\xc3\xa4: se hyydytt\xc3\xa4\xc3\xa4 verenvuodon ja auttaa ihon m\xc3\xa4rk\xc3\xa4rakkuloiden hoidossa. Antiikin aikana elohopeaa k\xc3\xa4ytettiin erilaisiin salvoihin ja kosmetiikkatuotteisiin \xe2\x80\x93 kuten toisaalta nykyaikanakin ihon valkaisuun._NEWLINE_Kiinassa ja Tiibetiss\xc3\xa4 elohopealla uskottiin olevan my\xc3\xb6s el\xc3\xa4m\xc3\xa4\xc3\xa4 pident\xc3\xa4vi\xc3\xa4 ja terveytt\xc3\xa4 edist\xc3\xa4vi\xc3\xa4 vaikutuksia. Esimerkiksi keisari Qin Shi Huangdille tarjottiin elohopean ja jaden sekoituksesta valmistettua juomaa, jonka turvin h\xc3\xa4nen uskottiin saavuttavan ikuisen el\xc3\xa4m\xc3\xa4n. Hyvist\xc3\xa4 tarkoitusperist\xc3\xa4 huolimatta keisari k\xc3\xa4rsi juoman aiheuttamista maksavaurioista ja p\xc3\xa4\xc3\xa4tyi aivokuolemaan. Ajatus elohopean tuomasta iankaikkisesta el\xc3\xa4m\xc3\xa4st\xc3\xa4 on my\xc3\xb6s intialaisessa alkemian kirjassa Rasav\xc4\x81tam._NEWLINE_Elohopea on siis tunnettu jo tuhansia vuosia, eik\xc3\xa4 sille voida nimet\xc3\xa4 yksiselitteisesti l\xc3\xb6yt\xc3\xa4j\xc3\xa4\xc3\xa4 eik\xc3\xa4 l\xc3\xb6yt\xc3\xb6vuotta.\n_START_SECTION_\nKeskiajalta 1900-luvulle\n_START_PARAGRAPH_\nElohopean l\xc3\xa4\xc3\xa4ketieteelliset sovellutukset j\xc3\xa4iv\xc3\xa4t kaikesta huolimatta antiikissa v\xc3\xa4h\xc3\xa4isiksi. Sen sijaan arabioppineet kiinnostuivat sen mahdollisista terapeuttisista ominaisuuksista. Lis\xc3\xa4ksi sit\xc3\xa4 suositeltiin moniin ihosairauksiin. Ristiretkien kautta sotilaat toivat mukanaan Eurooppaan elohopeapohjaista ihonhoitoainetta nimelt\xc3\xa4 unguentum saracenicum, ja elohopeal\xc3\xa4\xc3\xa4kkeet ja -hoitokeinot s\xc3\xa4ilyiv\xc3\xa4t Euroopassa pitk\xc3\xa4lle uuteen aikaan saakka. Elohopeaa k\xc3\xa4ytettiin erityisesti kupan hoidossa, mik\xc3\xa4 poiki sananlaskun, jonka mukaan \xe2\x80\x9dyksi y\xc3\xb6 Venuksen kanssa merkitsi loppuel\xc3\xa4m\xc3\xa4\xc3\xa4 Merkuriuksen kanssa\xe2\x80\x9d. Elohopean oletettu parantava vaikutus perustui siihen, ett\xc3\xa4 se lis\xc3\xa4si hikoilua ja syljen erityst\xc3\xa4. Keskiaikaiset hoitokeinot perustuivat ruumiin nesteiden tasapainoon eli niin sanottuun humoraalioppiin. Elohopeaa k\xc3\xa4ytettiin hoitokeinona pitk\xc3\xa4\xc3\xa4n 1800- ja 1900-luvuille saakka._NEWLINE_Alkemistien keskuudessa elohopealla oli keskeinen merkitys. Alkemian perimm\xc3\xa4isen\xc3\xa4 ajatuksena on, ett\xc3\xa4 luonto on jatkuvassa, hitaassa kehityksess\xc3\xa4 ja pitk\xc3\xa4n ajan kuluttua kehitys p\xc3\xa4\xc3\xa4ttyy, jolloin maailma on saavuttanut t\xc3\xa4ydellisyyden. Metallien uskottiin puolestaan koostuvan erilaisista seossuhteista elohopeaa, rikki\xc3\xa4 ja suolaa. Kulta oli kaikkein puhtainta mahdollista metallia. Alkemian perusajatukseen vedoten uskottiin olevan mahdollista muuttaa ep\xc3\xa4puhtaita metalleja kullaksi muuttelemalla niiden \xe2\x80\x9dseossuhteita\xe2\x80\x9d. Alkemistit ajattelivat nopeuttavansa t\xc3\xa4ll\xc3\xa4 tavoin luonnon kehityst\xc3\xa4._NEWLINE_Er\xc3\xa4st\xc3\xa4 elohopeayhdistett\xc3\xa4 k\xc3\xa4ytettiin 1800-luvun puoliv\xc3\xa4list\xc3\xa4 1900-luvun puoliv\xc3\xa4liin huopahattujen teossa. K\xc3\xa4yt\xc3\xb6st\xc3\xa4 seurasi laajalti elohopeamyrkytyst\xc3\xa4 hatuntekij\xc3\xb6iden joukossa. Arvellaan, ett\xc3\xa4 myrkytysoireet, kuten unettomuus, dementia, hallusinaatiot ja henkinen ep\xc3\xa4tasapainoisuus, ovat synnytt\xc3\xa4neet Lewis Carrollin teoksesta Liisan seikkailut ihmemaassa tutun sanonnan \xe2\x80\x9dhullu kuin hattumaakari\xe2\x80\x9d (engl. as mad as a hatter).\n_START_SECTION_\nNykyinen k\xc3\xa4ytt\xc3\xb6\n_START_PARAGRAPH_\nElohopealla on alhaisen sulamispisteens\xc3\xa4 ansiosta runsaasti sovelluksia teknisiss\xc3\xa4 mittalaitteissa. Sit\xc3\xa4 k\xc3\xa4ytet\xc3\xa4\xc3\xa4n esimerkiksi l\xc3\xa4mp\xc3\xb6\xc2\xadmittareissa ja paine\xc2\xadmittareissa. T\xc3\xa4st\xc3\xa4 on per\xc3\xa4isin my\xc3\xb6s paineen yksikk\xc3\xb6n\xc3\xa4 k\xc3\xa4ytetty elohopeamillimetri (mmHg). Elohopean myrkyllisten vaikutusten vuoksi sen k\xc3\xa4ytt\xc3\xb6\xc3\xa4 on pyritty korvaamaan muilla mittaustekniikoilla._NEWLINE_Ensimm\xc3\xa4isiss\xc3\xa4 l\xc3\xa4mp\xc3\xb6mittareissa k\xc3\xa4ytettiin nesteen\xc3\xa4 alkoholia, mutta se korvattiin my\xc3\xb6hemmin elohopealla, jonka l\xc3\xa4mp\xc3\xb6laajeneminen oli lineaarisempaa. My\xc3\xb6s Evangelista Torricelli hy\xc3\xb6dynsi elohopeaa keksim\xc3\xa4ss\xc3\xa4\xc3\xa4n ilmapuntarissa, joka on yksinkertaisimmillaan toisesta p\xc3\xa4\xc3\xa4st\xc3\xa4 suljettu, nesteell\xc3\xa4 t\xc3\xa4ytetty putki. Elohopean k\xc3\xa4yt\xc3\xb6n syyn\xc3\xa4 on sen suuri tiheys, jonka ansiosta rakennettava laite saadaan pienempikokoiseksi kuin muita nesteit\xc3\xa4 k\xc3\xa4ytett\xc3\xa4ess\xc3\xa4. Paineen yksikk\xc3\xb6in\xc3\xa4 saatetaan k\xc3\xa4ytt\xc3\xa4\xc3\xa4 elohopeamillimetri\xc3\xa4 (mmHg) eli torria._NEWLINE_My\xc3\xb6s kuumemittarissa on pitk\xc3\xa4\xc3\xa4n k\xc3\xa4ytetty elohopeaa, mutta nyttemmin sen ovat korvanneet myrkytt\xc3\xb6m\xc3\xa4t nesteet kuten galliumin, indiumin ja tinan muodostama seos. EU on kielt\xc3\xa4nyt elohopeaa sis\xc3\xa4lt\xc3\xa4vien kuumemittareiden myynnin._NEWLINE_Elohopeaa on my\xc3\xb6s hammaspaikkausaineena k\xc3\xa4ytetyss\xc3\xa4 amalgaamissa. Nykyisin ne on kuitenkin korvattu muovipaikoilla._NEWLINE_Varsinkin kehitysmaissa elohopeaa k\xc3\xa4ytet\xc3\xa4\xc3\xa4n laajalti kullan erottamiseen malmeista. T\xc3\xa4ll\xc3\xb6in elohopea liukenee kultaan amalgaamiksi, ja kun elohopean annetaan haihtua, j\xc3\xa4\xc3\xa4 kulta j\xc3\xa4ljelle. Menetelm\xc3\xa4n ymp\xc3\xa4rist\xc3\xb6- ja terveyshaitat ovat kuitenkin suuret, ja elohopea onkin pyritty korvaamaan booraksilla, joka alentaa kullan sulamispistett\xc3\xa4.\n_START_SECTION_\nSuolat\n_START_PARAGRAPH_\nElohopea esiintyy yhdisteiss\xc3\xa4 hapetusluvuilla +I tai +II, joista j\xc3\xa4lkimm\xc3\xa4inen on edelt\xc3\xa4v\xc3\xa4\xc3\xa4 yleisempi. J\xc3\xa4nnitesarjassa elohopea on kuparia jalompi eli se kuuluu jalometalleihin. Elohopea ei siis reagoi spontaanisti normaalioloissa ilman hapen, veden tai suolahapon kanssa, mutta sit\xc3\xa4 vastoin reagoi happihappojen kuten v\xc3\xa4kev\xc3\xa4n typpihapon kanssa, vapauttaen vety\xc3\xa4 ja muodostaen elohopeasuoloja._NEWLINE_Elohopea muodostaa helposti yhdisteit\xc3\xa4 my\xc3\xb6s monien muiden metallien, ei kuitenkaan raudan kanssa._NEWLINE_Elohopeaoksidia (HgO) voidaan valmistaa kuumentamalla elohopean\xc3\xa4ytett\xc3\xa4 noin 300\xe2\x80\x93350\xc2\xa0\xc2\xb0C:n l\xc3\xa4mp\xc3\xb6tilaan, mutta reaktio muuttuu k\xc3\xa4\xc3\xa4nteiseksi, jos l\xc3\xa4mp\xc3\xb6tila kasvaa liian suureksi (400\xc2\xa0\xc2\xb0C). Alkalimetallien kanssa elohopea reagoi kiivaasti. Elohopean suolat ovat l\xc3\xa4hes aina poikkeuksellisen myrkyllisi\xc3\xa4 ja aiheuttavat elohopeamyrkytyksen._NEWLINE_Elohopeaoksidi on kiinte\xc3\xa4 ja v\xc3\xa4rilt\xc3\xa4\xc3\xa4n kellert\xc3\xa4v\xc3\xa4n punainen. Sit\xc3\xa4 k\xc3\xa4ytet\xc3\xa4\xc3\xa4n grafiittiin sekoitettuna sinkki\xe2\x80\x93elohopea- ja elohopeaparistojen elektrodeissa._NEWLINE_Elohopeasulfidia on olemassa kahta tyyppi\xc3\xa4: \xce\xb1-HgS ja \xce\xb2-HgS. Ensimm\xc3\xa4inen (sinooperi) on voimakkaan punaisen v\xc3\xa4rins\xc3\xa4 takia paljon k\xc3\xa4ytetty v\xc3\xa4riaine. J\xc3\xa4lkimm\xc3\xa4inen tyyppi on v\xc3\xa4rilt\xc3\xa4\xc3\xa4n musta._NEWLINE_Elohopea(I)kloridia eli kalomelia k\xc3\xa4ytet\xc3\xa4\xc3\xa4n runsaasti erityyppisiss\xc3\xa4 antiseptisiss\xc3\xa4 voiteissa. L\xc3\xa4\xc3\xa4ketieteess\xc3\xa4 elohopea(II)kloridia k\xc3\xa4ytet\xc3\xa4\xc3\xa4n puhdistusaineena (laimennetaan veteen suhteessa 1:2\xc2\xa0000) ja maataloudessa se oli yleinen sienimyrkky viel\xc3\xa4 1970-luvulla. Kemianteollisuudessa elohopea(II)kloridia k\xc3\xa4ytet\xc3\xa4\xc3\xa4n katalyyttin\xc3\xa4 vinyylikloridin tuotannossa.\n_START_SECTION_\nOrgaaniset yhdisteet\n_START_PARAGRAPH_\nOrgaanista elohopeayhdistett\xc3\xa4 tiomersaalia (C\xe2\x82\x89H\xe2\x82\x89HgNaO\xe2\x82\x82S) k\xc3\xa4ytet\xc3\xa4\xc3\xa4n muun muassa rokotteiden valmistuksessa ja s\xc3\xa4il\xc3\xb6nt\xc3\xa4aineena sek\xc3\xa4 piilolinssinesteiss\xc3\xa4.\n_START_SECTION_\nSeokset\n_START_PARAGRAPH_\nElohopea muodostaa muiden metallien kanssa seoksia (lejeerinkej\xc3\xa4), joita kutsutaan amalgaameiksi. Termi\xc3\xa4 k\xc3\xa4ytet\xc3\xa4\xc3\xa4n my\xc3\xb6s hopeanv\xc3\xa4risist\xc3\xa4 hammaspaikoista (amalgaamipaikat), joiden materiaali sis\xc3\xa4lt\xc3\xa4\xc3\xa4 50\xc2\xa0% elohopeaa.\n_START_SECTION_\nHaittavaikutuksia\n_START_PARAGRAPH_\nElohopea h\xc3\xa4iritsee veress\xc3\xa4 tapahtuvia reaktioita kuten vetyperoksidin hajoamista niin, ett\xc3\xa4 veden ja happikaasun sijasta syntyy vett\xc3\xa4 ja elohopeaoksidia. Kudokset voivat menett\xc3\xa4\xc3\xa4 elohopean vuoksi toimintakykyns\xc3\xa4, ja elohopea est\xc3\xa4\xc3\xa4 entsyymien toimintaa sek\xc3\xa4 hajottaa solukalvoja. Elohopea ei poistu elimist\xc3\xb6st\xc3\xa4 vaan kertyy keskushermostoon ja rasvakudokseen._NEWLINE_Elohopea aiheuttaa ihmiselle herk\xc3\xa4sti p\xc3\xa4\xc3\xa4ns\xc3\xa4rky\xc3\xa4, pahoinvointia, vatsakipuja ja ripulia. Elohopeah\xc3\xb6yry voi aiheuttaa tulehduksen keuhkoissa. Pitk\xc3\xa4aikaisen altistuksen vaikutukset ilmenev\xc3\xa4t my\xc3\xb6s keskushermostossa aiheuttaen muistih\xc3\xa4iri\xc3\xb6it\xc3\xa4 ja aistiharhoja, sek\xc3\xa4 munuaisissa, ja se voi saada aikaan my\xc3\xb6s hampaiden irtoamista. Siki\xc3\xb6ille se voi aiheuttaa ep\xc3\xa4\xc2\xadmuodostumia ja keskushermoston vaurioita._NEWLINE_Er\xc3\xa4\xc3\xa4n tutkimuksen mukaan altistuminen orgaanisille elohopeayhdisteille aiheuttaa linnuilla homoseksuaalista k\xc3\xa4ytt\xc3\xa4ytymist\xc3\xa4._NEWLINE_Merkitt\xc3\xa4vin elohopeal\xc3\xa4hde ihmisravinnossa on kala\xc3\xb6ljy. Metyylielohopeaa (CH\xe2\x82\x83Hg) syntyy saastuneiden vesist\xc3\xb6jen pohjissa._NEWLINE_Elohopean terveys- ja ymp\xc3\xa4rist\xc3\xb6\xc2\xadhaitat ovat niin suuret, ett\xc3\xa4 useat tutkijat ovat ehdottaneet sen k\xc3\xa4yt\xc3\xb6n kielt\xc3\xa4mist\xc3\xa4 v\xc3\xa4hitellen kokonaan. Vuonna 2013 aiotaankin pit\xc3\xa4\xc3\xa4 kansain\xc2\xadv\xc3\xa4linen kokous, jossa asiasta mahdollisesti p\xc3\xa4\xc3\xa4tet\xc3\xa4\xc3\xa4n. T\xc3\xa4llaista t\xc3\xa4ys\xc2\xadkieltoa ei ole aikaisemmin s\xc3\xa4\xc3\xa4detty millek\xc3\xa4\xc3\xa4n muulle alkuaineelle._NEWLINE_Jo nyt sen k\xc3\xa4ytt\xc3\xb6\xc3\xa4 eri tarkoituksiin on selvitetty ja altistuksen v\xc3\xa4hent\xc3\xa4miseksi annettu suosituksia esimerkiksi siit\xc3\xa4, mink\xc3\xa4 verran elohopeaa sis\xc3\xa4lt\xc3\xa4v\xc3\xa4\xc3\xa4 kalaa ja \xc3\xa4yri\xc3\xa4isi\xc3\xa4 tulee enimmill\xc3\xa4\xc3\xa4n sy\xc3\xb6d\xc3\xa4. Rokotteiden s\xc3\xa4il\xc3\xb6nt\xc3\xa4aineena k\xc3\xa4ytetty\xc3\xa4 elohopeaa on huomattavasti v\xc3\xa4hennetty._NEWLINE_Suurin osa ihmisen aiheuttamista ilmakeh\xc3\xa4\xc3\xa4n levi\xc3\xa4vist\xc3\xa4 elo\xc2\xadhopea\xc2\xadp\xc3\xa4\xc3\xa4st\xc3\xb6ist\xc3\xa4 tulee kuitenkin fossiilisten poltto\xc2\xadaineiden, varsinkin kivi\xc2\xadhiilen k\xc3\xa4yt\xc3\xb6st\xc3\xa4, sill\xc3\xa4 ne usein sis\xc3\xa4lt\xc3\xa4v\xc3\xa4t luonnostaan hieman elo\xc2\xadhopeaa. Mik\xc3\xa4li sopimus elo\xc2\xadhopean kielt\xc3\xa4misest\xc3\xa4 tehd\xc3\xa4\xc3\xa4n, on hiili\xc2\xadvoimaloiden savu\xc2\xadpiiput varustettava suodattimilla, jotka poistavat noin 95\xc2\xa0% savu\xc2\xadkaasujen sis\xc3\xa4lt\xc3\xa4m\xc3\xa4st\xc3\xa4 elo\xc2\xadhopeasta. Toisaalta elo\xc2\xadhopeaa levi\xc3\xa4\xc3\xa4 ilmakeh\xc3\xa4\xc3\xa4n luonnostaankin muun muassa tuli\xc2\xadvuoren\xc2\xadpurkauksissa ja elo\xc2\xadhopeaa sis\xc3\xa4lt\xc3\xa4vien kivi\xc2\xadlajien rapautuessa.\n_START_SECTION_\nTalous\n_START_PARAGRAPH_\nElohopeaa louhitaan vuosittain noin 1\xc2\xa0400 tonnia (2006). Elohopeaa ei l\xc3\xb6ydy luonnosta puhtaana, vaan sit\xc3\xa4 joudutaan erottamaan malmeista. Louhostoiminnan kannalta t\xc3\xa4rkeimm\xc3\xa4t elohopeaa sis\xc3\xa4lt\xc3\xa4v\xc3\xa4t malmit ovat sinooperi ja livingstoniitti (HgSb\xe2\x82\x84S\xe2\x82\x88). Suurimmat elohopean tuottajamaat ovat Kiina, Espanja ja Kirgisia. Espanjan suurimpiin elohopealouhoksiin kuuluu Almad\xc3\xa9n, jossa oli jo Rooman valtakunnan aikaan Euroopan t\xc3\xa4rkein sinooperilouhos. Suomessa elohopeaa tuotetaan yli 20 tonnia vuodessa (2006). Maapallolla elohopeavaroja on arvioitu olevan j\xc3\xa4ljell\xc3\xa4 viel\xc3\xa4 noin 600\xc2\xa0000 tonnia.'